CELEX: 32022R0877
Language: sk
Date: 2022-06-03 00:00:00
Title: Nariadenie Rady (EÚ) 2022/877 z 3. júna 2022, ktorým sa mení nariadenie (ES) č. 765/2006 o reštriktívnych opatreniach vzhľadom na situáciu v Bielorusku a zapojenie Bieloruska do ruskej agresie voči Ukrajine

3.6.2022   
               
               
                  SK
               
               
                  Úradný vestník Európskej únie
               
               
                  L 153/11
               
            
         NARIADENIE RADY (EÚ) 2022/877
         z 3. júna 2022,
         ktorým sa mení nariadenie (ES) č. 765/2006 o reštriktívnych opatreniach vzhľadom na situáciu v Bielorusku a zapojenie Bieloruska do ruskej agresie voči Ukrajine
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 215,
         so zreteľom na rozhodnutie Rady 2012/642/SZBP z 15. októbra 2012 o reštriktívnych opatreniach vzhľadom na situáciu v Bielorusku a zapojenie Bieloruska do agresie Ruska voči Ukrajine (1),
         so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
         keďže:
         
                     (1)
                  
                  
                     Rada 18. mája 2006 prijala nariadenie (ES) č. 765/2006 (2).
                  
               
                     (2)
                  
                  
                     Nariadením (ES) č. 765/2006 sa vykonávajú opatrenia stanovené v rozhodnutí 2012/642/SZBP.
                  
               
                     (3)
                  
                  
                     Rozhodnutím Rady (SZBP) 2022/882 (3) sa rozširuje rozsah pôsobnosti sankcií na účely ďalšieho vykonávania záverov Európskej rady z 24. marca 2022 v nadväznosti na zapojenie Bieloruska do neprijateľnej a nezákonnej ruskej vojenskej agresie voči Ukrajine, ktorá sa podľa medzinárodného práva kvalifikuje ako akt agresie.
                  
               
                     (4)
                  
                  
                     Vzhľadom na závažnosť situácie je potrebné prijať dodatočné opatrenia. Rozhodnutím (SZBP) 2022/882 sa preto rozšíril zoznam subjektov, na ktoré sa vzťahujú obmedzenia, pokiaľ ide o povolenia na predaj, dodávku, presun alebo vývoz tovaru a technológií s dvojakým použitím, ako aj tovaru a technológií, ktoré by mohli prispieť k vojenskému a technologickému posilneniu Bieloruska alebo k rozvoju jeho sektora obrany a bezpečnosti. Rozhodnutím (SZBP) 2022/882 sa takisto rozširuje zoznam bieloruských úverových inštitúcií a ich bieloruských dcérskych spoločností, na ktoré sa vzťahujú reštriktívne opatrenia, pokiaľ ide o poskytovanie špecializovaných služieb v oblasti zasielania finančných správ.
                  
               
                     (5)
                  
                  
                     Nariadenie (ES) č. 765/2006 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Nariadenie (ES) č. 765/2006 sa mení takto:
            
                        1.
                     
                     
                        Článok 1zb sa nahrádza takto:
                        
                           „Článok 1zb
                           
                              1.   Zakazuje sa poskytovať právnickým osobám, subjektom alebo orgánom uvedeným v prílohe XV alebo akejkoľvek právnickej osobe, subjektu alebo orgánu usadeným v Bielorusku, ktorých vlastnícke práva z viac ako 50 % priamo alebo nepriamo vlastní subjekt uvedený v prílohe XV, špecializované služby zasielania finančných správ, ktoré sa používajú na výmenu finančných údajov.
                           
                           
                              2.   Zákaz stanovený v odseku 1 sa na každú právnickú osobu, subjekt alebo orgán uvedené v prílohe XV uplatňuje od dátumu, ktorý je pre ne uvedený v uvedenej prílohe. Zákaz sa od toho istého dátumu uplatňuje aj na všetky právnické osoby, subjekty alebo orgány usadené v Bielorusku, ktorých vlastnícke práva z viac ako 50 % priamo alebo nepriamo vlastní subjekt uvedený v prílohe XV.“
                           
                        
                     
                  
                        2.
                     
                     
                        V článku 9 sa odsek 1 nahrádza takto:
                        
                           „1.   Členské štáty ustanovia predpisy o sankciách, podľa potreby aj o trestných sankciách, uplatniteľných na porušenia ustanovení tohto nariadenia a prijímajú všetky opatrenia potrebné na zabezpečenie toho, aby sa vykonávali. Ustanovené sankcie musia byť účinné, primerané a odrádzajúce. Členské štáty tiež stanovia primerané opatrenia týkajúce sa konfiškácie ziskov takýchto porušení.“
                        
                     
                  
                        3.
                     
                     
                        Príloha V k nariadeniu (ES) č. 765/2006 sa nahrádza textom uvedeným v prílohe I k tomuto nariadeniu.
                     
                  
                        4.
                     
                     
                        Príloha XV k nariadeniu (ES) č. 765/2006 sa nahrádza textom uvedeným v prílohe II k tomuto nariadeniu.
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. júna 2022
            
               
                  Za Radu
               
               
                  predsedníčka
               
               C. COLONNA
            
         
         
            (1)  Ú. v. EÚ L 285, 17.10.2012, s. 1.
         
            (2)  Nariadenie Rady (ES) č. 765/2006 z 18. mája 2006 o reštriktívnych opatreniach vzhľadom na situáciu v Bielorusku a zapojenie Bieloruska do ruskej agresie voči Ukrajine (Ú. v. EÚ L 134, 20.5.2006, s. 1).
         
            (3)  Rozhodnutie Rady (SZBP) 2022/882 z 3. júna 2022, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku a zapojenie Bieloruska do agresie Ruska voči Ukrajine (Ú. v. EÚ L 153, 3.6.2022)
      
      
         
            PRÍLOHA I
            
               
                  
                     „PRÍLOHA V
                     
                        ZOZNAM FYZICKÝCH ALEBO PRÁVNICKÝCH OSÔB PODĽA ČLÁNKU 1e ODS. 7, ČLÁNKU 1f ODS. 7 A ČLÁNKU 1fa ODS. 1
                     
                     Ministerstvo obrany Bieloruska
                     140 Repair Plant JSC
                     558 Aircraft Repair Plant JSC
                     2566 Radioelectronic Armament Repair Plant JSC
                     AGAT – Control Systems – Managing Company of Geoinformation Control Systems Holding JSC
                     AGAT – Electromechanical Plant OJSC
                     AGAT – SYSTEM
                     ATE – Engineering LLC
                     BelOMO Holding
                     Belspetsvneshtechnika SFTUE
                     Beltechexport CJSC
                     BSVT – New Technologies
                     Útvar pre vnútorné záležitosti Výkonného výboru Gomeľskej oblasti
                     Vnútorné sily Ministerstva vnútra Bieloruskej republiky
                     KGB Alpha
                     Kidma Tech OJSC
                     Minotor-Service
                     Minsk Wheeled Tractor Plant
                     Oboronnye Initsiativy LLC
                     OJS KB Radar Managing Company
                     Peleng JSC
                     Štátny vojensko-priemyselný výbor Bieloruskej republiky
                     Výbor pre štátnu bezpečnosť Bieloruskej republiky
                     Transaviaexport Airlines JSC
                     Volatavto OJSC“.
                  
               
            
         
      
      
         
            PRÍLOHA II
            
               
                  
                     „PRÍLOHA XV
                     
                        ZOZNAM PRÁVNICKÝCH OSÔB, SUBJEKTOV ALEBO ORGÁNOV PODĽA ČLÁNKU 1zb
                     
                     
                                 Názov právnickej osoby, subjektu alebo orgánu
                              
                              
                                 Dátum uplatňovania
                              
                           
                                 Belagroprombank
                              
                              
                                 20. marec 2022
                              
                           
                                 Bank Dabrabyt
                              
                              
                                 20. marec 2022
                              
                           
                                 Development Bank of the Republic of Belarus
                              
                              
                                 20. marec 2022
                              
                           
                                 Belinvestbank (Belarusian Bank for Development and Reconstruction)
                              
                              
                                 14. jún 2022
                              
                           
               “